Vážené honorability, vážené vedúce a vedúci ústavov, kolegyne a kolegovia, milé študentky a  študenti prvého ročníka bakalárskeho stupňa štúdia na Fakulte architektúry a dizajnu STU v Bratislave, je mi cťou prihovoriť sa vám na dnešnom slávnostnom zhromaždení, ktoré sa koná pri príležitosti začiatku akademického roka 2022/2023.

Imatrikulácia prvákov je radostná udalosť spojená so slávnostným otvorením nového akademického roka na našej fakulte. Umožňuje Vám začať novú etapu vášho života na univerzitnej pôde, začať vnímať a ctiť si hodnoty akademického prostredia, ktoré sú stáročia garantované akademickými právami a slobodami. Nedotknuteľnosť akademickej pôdy patrí k základným hodnotám demokracie. Akademická sloboda napĺňa svoj význam najmä cez slobodu myslenia, výučby a bádania. Jej základným zmyslom je podpora slobody v akademickom výskume a rozširovanie jeho výsledkov a kreatívnych myšlienok, ktoré skvalitňujú život človeka. V prípade našej fakulty ide aj, a možno v prvom rade, o slobodu tvorby. Ako dekan som hrdý na skutočnosť, že Fakulta architektúry a dizajnu bola viackrát na čele zápasu o získanie alebo zachovanie akademických slobôd na Slovensku, ako v časoch Nežnej revolúcie, tak aj v súčasnosti. Umenie je krehkou súčasťou spoločenského systému. Slobodná umelecká tvorba je pre nás našťastie samozrejmosťou, pevne verím, že ani o túto slobodu nebudeme už nikdy musieť bojovať. Vy študenti, ako noví členovia akademickej obce, môžete taktiež slobodne pôsobiť v orgánoch akademickej samosprávy – v akademickom senáte a mať tak priamy vplyv na smerovanie našej fakulty.

Fakulta architektúry a dizajnu STU má dlhú a silnú tradíciu na Slovensku aj v Európe. Je súčasťou Slovenskej technickej univerzity, ktorej korene siahajú do počiatkov vysokého technického školstva na Slovensku, keď bola roku 1762 v Banskej Štiavnici založená Banská akadémia. Jej založenie sa stalo významným medzníkom aj v dejinách európskeho vysokého technického školstva. Práve na Banskej akadémii v Banskej Štiavnici, sa po prvýkrát aj technické vedy začali vyučovať univerzitným spôsobom. Fakulta architektúry a dizajnu je vrcholná ustanovizeň so vzdelávacou, vedeckou, umeleckou a projektovou činnosťou v oblasti architektúry, urbanizmu a dizajnu. Počiatok architektonického vzdelávania na Slovensku sa datuje do roku 1946, kedy vzniklo samostatné Oddelenie architektúry a pozemného staviteľstva, neskôr v roku 1950 vznikla samostatná Fakulta architektúry a pozemného staviteľstva (FAPS) a v roku 1976 vznikla samostatná Fakulta architektúry SVŠT (FA). Pred dvoma rokmi bola naša fakulta premenovaná na Fakultu architektúry a dizajnu.

Vznik fakulty je spojený s významnými osobnosťami. Profesori Piffl, Koula, Hruška, Karfík sa stali vedúcimi prvých ústavov. Hlavný iniciátor založenia fakulty, profesor Belluš dokonca navrhol presne podľa požiadaviek architektov našu budovu aj s aulou, kde sa koná dnešná imatrikulácia.

Pedagogická činnosť Fakulty architektúry a dizajnu STU spočíva v zabezpečení širokej odbornej prípravy študentov so zameraním na samostatnú tvorivú umeleckú, projektovú a dizajnérsku činnosť, ako i vedeckovýskumnú činnosť v oblasti architektúry, urbanizmu, územného plánovania a dizajnu. Fakulta architektúry a dizajnu STU svojím širokým pôsobením šíri kultúrno-spoločenskú osvetu aj mimo univerzitnej pôdy. Podieľa sa na zvyšovaní úrovne výtvarno-estetického vedomia verejnosti v oblasti architektúry, urbanizmu a designu.

Počas štúdia na našej fakulte Vás budú odborne a aj ľudsky viesť moji kolegovia tak, aby sa rozvinuli váš individuálny talent a schopnosti. Budú dbať na Váš odborný a aj osobnostný rast počas štúdia. Budú Vašimi pedagógmi a vzhľadom na individuálny prístup pri vzdelávaní sa mnohí z nich stanú Vašimi priateľmi. Napriek veľkej dávke pomoci, ktorú Vám budú schopní poskytnúť je pre vaše univerzitné vzdelávanie dôležité individuálne štúdium. S ním je spojená potreba získavať nové odborné informácie, čítať knihy, individuálne sa vzdelávať a spoločensky žiť s architektmi a dizajnérmi.

Naša fakulta má silné a dlhoročne budované meno. Z FA neskôr FAD sa stala značka s tradíciou, kultúrou a dobrým menom doma i v zahraničí. Goodwill FAD sa stáva zárukou tvorby nových partnerstiev v rámci Európy a celého sveta. Fakulta spolupracuje s mnohými špičkovými spoločnosťami z komerčného prostredia a praxe a školami architektúry na celom svete. Dobré meno našej školy sa vytváralo desaťročia a aj vy sa vašimi kvalitnými prácami a reprezentovaním fakulty môžete stať jeho súčasťou. Ako dekana ma teší, že sú pedagógovia a študenti našej fakulty schopní rýchlo sa prispôsobiť meniacim sa potrebám spoločnosti. Projekty, ktoré fakulta rieši pomáhajú reagovať na aktuálne spoločenské a hospodárske problémy. Výsledky našich aktivít sú priamo nápomocné najohrozenejším a najbezbrannejšie skupinám ľudí. Pomoc, ktorú našou činnosťou poskytujeme ľuďom v zložitých životných situáciách, mne aj Vám umožňujú byť na našu inštitúciu hrdí.

Dnešný slávnostný deň si dovoľujem vyhlásiť každoročnú súťaž študentských architektonických, urbanistických a dizajnérskych prác o Cenu dekana 2022/23, ktorej víťaz bude vyhlásený na najbližšej letnej noci architektúry.

Milé študentky a študenti verím, že sa Vám začatím štúdia na Fakulte architektúry a dizajnu STU otvára nové šťastné obdobie Vášho života. Univerzita v tradičnom ponímaní je spoločenstvom študentov a učiteľov. Vydávame sa teda na spoločnú cestu svetom vzdelávania. Cieľom je, aby ste sa stali vzdelanými ľuďmi schopnými tvoriť architektúru. Architektúru krásnu, účelnú a odolnú v čase. Architektúru, ktorá prispeje k ľudskému štastiu. Vám vážené kolegyne a kolegovia, by som rád poprial úspešné začatie nového akademického roka, veľa trpezlivosti v pedagogickom procese, síl pri prekonávaní prekážok a dobrej nálady v pracovnom nasadení.

Pre dnešok končím citátom známeho poľského architekta Roberta Koniecznyho:

„Verím že Boh rozsieva talent rovnomerne. Nie je to tak, že v Holandsku, alebo Nemecku sú architekti oveľa schopnejší. Rozdiel vo výslednom tvorivom boji architektov vychádza z úrovne ich vzdelania.“

Veľa zdaru!